अन्डर १६ राष्ट्रिय क्रिकेट प्रतियोगिता : न्यु मुन र काशी विजयी
रुपन्देहीमा जारी खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिताअन्तर्गत सोमबारको पहिलो खेलमा दमकडा क्रिकेट एकेडेमीलाई ३ विकेटले पराजित गर्दै न्यु मुन एकेडेमी विजयी बनेको छ । टस जितेर ब्याटिङ गरेको दमकडाका लागि राहुल भुसालले ६ बलमा १२ रन र शिशिर देवकोटाले २६ बलमा ११ रन लिएका थिए । अन्य खेलाडीले भने दोहोरो अंक जोड्न सकेनन् । 
तिलोत्तमा — रुपन्देहीमा जारी खड्गप्रसाद गौचन मेमोरियल अन्डर १६ राष्ट्रिय क्रिकेट प्रतियोगिताअन्तर्गत सोमबारको पहिलो खेलमा दमकडा क्रिकेट एकेडेमीलाई ३ विकेटले पराजित गर्दै न्यु मुन एकेडेमी विजयी बनेको छ । टस जितेर ब्याटिङ गरेको दमकडाका लागि राहुल भुसालले ६ बलमा १२ रन र शिशिर देवकोटाले २६ बलमा ११ रन लिएका थिए । अन्य खेलाडीले भने दोहोरो अंक जोड्न सकेनन् । दमकडालाई हराउनका लागि न्यु मुनका शैलेन्द्र यादवले ५, माधवेन्द्र सिंह र शेहजाद आलमले २/२ विकेट लिएका थिए । ७४ रनको टार्गेट पाएको न्यु मुनले २१ ओभर ४ बलमा ७ विकेटको नोक्सानीमा टार्गेट हासिल गरेको थियो । उसका लागि शेहजाद आलमले २५ बलमा १४ र नन्दलाल चांईले ३३ बल नटआउट खेल्दै ११ रन बनाउन सफल भए । बलिङमा दमकडाका सुप्रिम बेलबासे र अमन कुमारले २/२ विकेट लिए । खेलमा न्यु मुनका शैलेन्द्र यादव म्यान अफ द म्याच घोषित भए ।त्यस्तै, दोस्रो खेलमा आयोजक स्टार क्रिकेट एकेडेमीलाई ५ विकेटले पछि पार्दै काशी नोबेल एकेडेमीले जित हासिल गरेको छ । उसले २१ ओभरमा ५ विकेटको क्षतिमा लक्ष्य भेट्टायो । टस जितेको स्टार क्रिकेट एकेडेमीका लागि प्रतीक भट्टराईले ५४ बलमा २७ र नितीन छन्त्यालले २० बलमा १५ रन जोडे । अन्य खेलाडीले बलियो प्रदर्शन गर्न सकेनन् । बलिङतर्फ काशीका अर्जुन कारुसले ३ र सन्देश जिसीले २ विकेट लिन सफल भए । ८२ रनको लक्ष्य पछ्याएको काशीका लागि अंकित बि एमले ५० बलमा २० र आशीष रोकाले २० बलमा १९ रनको योगदान गरे । स्टारका तर्फबाट जीवन खनाल र ब्रिजेश चौधरीले समान २/२ विकेट लिएका थिए । खेलमा काशीका अर्जुन कारुस म्यान अफ द म्याच हुन सफल भए ।मंगलबार पहिलो खेलमा स्टार एकेडेमी र दमकडा क्रिकेट एकेडेमी भिड्नेछन् भने दोस्रो खेलमा न्यु मुन र काशी नोबेल एकेडेमीबीच प्रतिस्पर्धा हुने आयोजक स्टार क्रिकेट एकेडेमीका सञ्चालक पूर्वराष्ट्रिय खेलाडी शक्ति गौचनले बताए । फागुन ८ गतेसम्म चल्ने प्रतियोगितामा बुधबारदेखिका खेल दाङको लमहीमा हुनेछ ।